作者:無名氏
標題:沁園春
內容:淮海知名，今日劉郎，勝如舊時。記當年幕府，從容贊畫，雲從萬騎，電掣千麾。威震新塘，氣吞漣楚，滌掃妖氛但指期。論功處，載驂鸞鶴，衣錦賦榮歸。九重詔已封泥。看穩上青雲萬丈梯。況平生慷慨，聞雞起舞，中原事業，不付公誰。昨夜頒春。明朝獻歲，且對椒盤奉壽卮。功名事，不輸前輩，行到鳳凰池。